# ***VODILO ZA BIVANJE V SAMOTI***

1Tisti, ki hočejo kot redovniki živeti v samoti, naj bodo trije ali največ štirje. Dva izmed njih naj bosta kakor materi in naj imata dva kot sinova ali vsaj enega. 2Tista dva, ki sta kakor materi, naj živita Martino življenje, dva sinova pa Marijino življenje. Imajo naj eno bivališče (claustrum), v katerem ima vsak svojo celico za molitev in spanje.

3Takoj po sončnem zahodu naj vedno molijo sklepno molitveno uro dneva in se trudijo, da ostanejo v molku. Opravljajo naj svoje bogoslužne ure in vstajajo za jutranjice. In iščejo naj “najprej božje kraljestvo in njegovo pravico” (Mt 6,33). 4Ob primernem času naj molijo prvo uro, po tretji uri pa naj prekinejo molk in dovoljeno naj jim bo govoriti in iti k svojima materama; 5kadar bi hotela, smeta poprositi pri njiju miloščino kakor mala reveža, in to zaradi ljubezni Gospoda Boga. 6Potem naj molijo šesto in deveto uro; ob primernem času naj opravijo večernice.

7V samostan, kjer bivajo, naj nikomur drugemu ne dovolijo vstopiti in naj tam tudi ne jedo. 8Tista brata, ki imata nalogo mater, naj si prizadevata, da ostaneta daleč od kogarkoli ter naj iz pokorščine do svojega ministra varujeta svoja sinova pred vsako osebo, tako da nihče ne bo mogel govoriti z njima. 9Pa tudi sinova naj ne govorita z nikomer, razen s svojima materama, s svojim ministrom in s kustosom, kadar se jima bo zdelo primerno, da jih obiščeta z blagoslovom Gospoda Boga.

10Sinova pa naj od časa do časa prevzameta nalogo mater, kadar se bo zdelo potrebno napraviti medsebojno zamenjavo.

Prizadevajo naj si, da bodo vse, kar je bilo rečeno, skrbno in vestno izpolnjevali.